  Майя Бывальцева 2019-2020 дышетскон арын Ижкарын нырысетӥ классэ 9 сюрс 800 пиналъёс мынозы. Улосвыллэн шоркарысьтыз школаосын 392 нырысетӥ классъёс усьтозы, кылем арен ӵошатыса, со 33-лы тросгес. Со сярысь журналистъёслы вераз кар администрацилэн тӧроезлэн мерлыко политикая воштӥсез Дмитрий Чистяков. Таяз арын школаосамы 10 сюрс пала пиналъёс нырысетӥ классэ лыктозы шуыса чакласькомы, кылем арен ӵошатыса, со 828 адямилы тросгес. Шӧдскымон ватсэт, со шумпоттэ Дмитрий Чистяков, Ижкар администрацилэн тӧроезлэн мерлыко политикая воштӥсезОзьы ик со пусйиз, нырысетӥ классэ мынӥсьёслэсь лыдзэ 2005-тӥ арен ӵошатоно ке, лыдпус кык поллы йылӥз. Кызьы ивортӥз кар администрациысь дышетонъя управленилэн кивалтӥсез Светлана Петрова, «Шоркар лицее» («Столичный лицей») нырысетӥ классэ гожтӥськон таяз арын 19-тӥ толшоре кутске. Ижкарысь эшшо 17 школаос куриськонъёсты 26-тӥ толшоре кутыны ӧдъялозы. Мукетъёсыз дышетсконниос со ужез 30,31 толшоре но 1-тӥ тулыспалэ мытозы. Тодэ вайытӥськом, гожтӥськон кык люкетэн мынэ. Нырысетӥяз школа борды юнматэм интывылын улӥсь пиналъёслэсь куриськонъёссэс куто. Со 1-тӥ тулыспалозь кутске но 30-тӥ инвожое йылпумъяське Светлана Петрова, Ижкар администрациысь дышетонъя управленилэн кивалтӥсезКыкетӥ люкетэз 1-тӥ пӧсьтолэзе кутске но 5-тӥ куарусёнозь мынэ. Со дышетсконни борды юнматымтэ интывылын улӥсь нылпиос понна чакламын. Сыӵе пиналъёсты Ижкарысь школаосын буш кылем вань интыосы басьтозы. Анай-атайёс дышетсконние вазиськыны яке кун юрттӥськетъёсъя улосвыл порталын электрон куриськон сётыны быгато. Озьы ик Светлана Петрова нырысетӥ классэ 6 но ӝыны арес тырмем пиналъёсты кутозы шуыса пусйиз. Анай-атайёслэн нылпизэс вазьгес школае сётэмзы потэ ке, соослы дышетонъя управление вазиськыны кулэ. Нылпиез басьтон пумысен пумкылъянэз удыскуспо ӧри кутоз.  Тегъёс: Дышетон Ижкар нылпиос Удмуртия школаос  